CELEX: 32015D0632
Language: mt
Date: 2015-04-20 00:00:00
Title: Deċiżjoni tal-Kunsill (UE) 2015/632 tal-20 ta' April 2015 li tħassar id-Deċiżjoni tal-Kunsill 77/706/KEE dwar l-iffissar ta' mira tal-Komunità għal tnaqqis fil-konsum ta' sorsi primarji ta' enerġija fil-każ ta' diffikultajiet fil-provvista ta' żejt mhux maħdum u prodotti petroliferi u d-Deċiżjoni tal-Kummissjoni 79/639/KEE li tistabbilixxi regoli dettaljati għall-implimentazzjoni tad-Deċiżjoni tal-Kunsill 77/706/KEE

23.4.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 104/12
            
         DEĊIŻJONI TAL-KUNSILL (UE) 2015/632
   tal-20 ta' April 2015
   li tħassar id-Deċiżjoni tal-Kunsill 77/706/KEE dwar l-iffissar ta' mira tal-Komunità għal tnaqqis fil-konsum ta' sorsi primarji ta' enerġija fil-każ ta' diffikultajiet fil-provvista ta' żejt mhux maħdum u prodotti petroliferi u d-Deċiżjoni tal-Kummissjoni 79/639/KEE li tistabbilixxi regoli dettaljati għall-implimentazzjoni tad-Deċiżjoni tal-Kunsill 77/706/KEE
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 122(1) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Fid-Deċiżjoni 77/706/KEE (1) tiegħu, il-Kunsill iddeċieda li jistabbilixxi mekkaniżmu għall-iffissar ta' mira Komunitarja għal tnaqqis fil-konsum ta' sorsi primarji ta' enerġija fil-każ ta' diffikultajiet fil-provvista ta' żejt mhux maħdum u prodotti petroliferi.
            
         
               (2)
            
            
               Fid-Deċiżjoni 79/639/KEE tagħha (2), il-Kummissjoni stabbilixxiet regoli ddettaljati għall-implimentazzjoni tad- Deċiżjoni 77/706/KEE.
            
         
               (3)
            
            
               Id-Deċiżjonijiet 77/706/KEE u 79/639/KEE jistabbilixxu proċeduri kumplessi, li jinvolvu piż amministrattiv sinifikanti sew għall-Istati Membri sew għall-Kummissjoni, inklużi diversi obbligi ta' rappurtar. Dawn il-proċeduri għadhom ma sabu ebda applikazzjoni prattika.
            
         
               (4)
            
            
               Fil-każ ta' qtugħ fil-provvista ta' żejt mhux maħdum u prodotti petroliferi, il-ħażniet ta' emerġenza jistgħu jissostitwixxu l-volumi nieqsa malajr u b'mod effiċjenti, mingħajr ma jfixklu l-attività ekonomika jew ixekklu l-mobilità. Għalhekk, il-ħażniet ta' emerġenza issa huma kkunsidrati bħala l-għodda ta' reazzjoni ewlenija biex tiġi indirizzata interruzzjoni tal-provvista.
            
         
               (5)
            
            
               Barra minn hekk, id-Direttiva tal-Kunsill 2009/119/KE (3) tistabbilixxi qafas imsaħħaħ għall-ħażniet ta' emerġenza, li jiżgura d-disponibilità u l-aċċessibilità fiżika tagħhom u li jistabbilixxi l-proċeduri għall-użu tagħhom.
            
         
               (6)
            
            
               Id-Direttiva 2009/119/KE teħtieġ ukoll li l-Istati Membri jkollhom fis-seħħ proċeduri li jimponu restrizzjonijiet ġenerali jew speċifiċi fuq il-konsum, skont in-nuqqasijiet stmati, fost l-oħrajn bl-allokazzjoni tal-prodotti petroliferi lil xi gruppi ta' utenti fuq bażi prijoritarja.
            
         
               (7)
            
            
               Il-Programm tal-Kummissjoni dwar l-Idoneità u l-Prestazzjoni tar-Regolamentazzjoni jirrivedi sistematikament l-atti legali tal-Unjoni sabiex jidentifika opportunitajiet għas-simplifikazzjoni u t-tnaqqis tal-piżijiet regolatorji.
            
         
               (8)
            
            
               Id-Deċiżjonijiet 77/706/KEE u 79/639/KEE għalhekk għandhom jitħassru,
            
         ADOTTA DIN ID-DEĊIŻJONI:
   Artikolu 1
   Id-Deċiżjonijiet 77/706/KEE u 79/639/KEE huma b'dan imħassra.
   Artikolu 2
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f' Il-Ġurnal Uffiċjali tal-Unjoni Ewropea.
   
      Magħmul fil-Lussemburgu, l-20 ta' April 2015.
      
         
            Għall-Kunsill
         
         
            Il-President
         
         J. DŪKLAVS
      
   
   
      (1)  Deċiżjoni tal-Kunsill 77/706/KEE tas-7 ta' Novembru 1977 dwar l-iffissar ta' mira tal-Komunità għal tnaqqis fil-konsum ta' sorsi primarji ta' enerġija fil-każ ta' diffikultajiet fil-provvista ta' żejt mhux maħdum u prodotti petroliferi (ĠU L 292, 16.11.1977, p. 9).
   
      (2)  Deċiżjoni tal-Kummissjoni 79/639/KEE tal-15 ta' Ġunju 1979 li tistabbilixxi regoli dettaljati għall-implimentazzjoni tad-Deċiżjoni tal-Kunsill 77/706/KEE (ĠU L 183, 19.7.1979, p. 1).
   
      (3)  Direttiva tal-Kunsill 2009/119/KE tal-14 ta' Settembru 2009 li timponi obbligu fuq l-Istati Membri biex iżommu livell minimu ta' ħażniet ta' żejt mhux maħdum u/jew ta' prodotti petroliferi (ĠU L 265, 9.10.2009, p. 9).